b"\n_START_ARTICLE_\nFallida de Carles II\n_START_PARAGRAPH_\nLa fallida de Carles II va ser la fallida de la hisenda p\xc3\xbablica del rei Carles II de Castella, produ\xc3\xafda el 1666, i que despr\xc3\xa9s d'alteracions monet\xc3\xa0ries i fiscals va conduir, entre 1680 i 1686, a la reforma monet\xc3\xa0ria de Carles II._NEWLINE_Les dificultats de la hisenda heretades, puix durant el regnat anterior hi havia hagut quatre fallides, va obligar a la suspensi\xc3\xb3 de pagaments el 1666. L'acumulaci\xc3\xb3 de d\xc3\xa8bits i impossibilitat de cancel\xc2\xb7lar portava peri\xc3\xb2dicament a decretar la fallida, reconvertint el deute flotant en deute consolidat o juros. Aquesta va ser l'\xc3\xbaltima vegada que es va rec\xc3\xb3rrer a aquest expedient, quedant els r\xc3\xa8dits dels juros en gaireb\xc3\xa9 deu milions de ducats el 1669, mentre el valor de les recaptacions era de menys de dotze milions. A partir de llavors es va generalitzar la pr\xc3\xa0ctica de detreure entre un 50 i un 70 per cent dels interessos que havien de percebre els juros. Un altre recurs, l'alteraci\xc3\xb3 monet\xc3\xa0ria o premi de la plata, va assolir un m\xc3\xa0xim del 275 per cent el 1679. La inflaci\xc3\xb3 conseg\xc3\xbcent i la penosa situaci\xc3\xb3 de la hisenda havien arribat a un extrem insostenible, de manera que nom\xc3\xa9s va poder rec\xc3\xb3rrer a una expeditiva reforma monet\xc3\xa0ria, duta a terme entre 1680 i 1686 pel govern del Duc de Medinaceli. A partir de llavors els preus es van estabilitzar, el valor de la moneda de plata castellana es va equiparar al dels seus equivalents europeus i van millorar les finances tant de la Hisenda com dels particulars, si b\xc3\xa9 partint d'un nivell enormement precari."